หุ้นมะกันทะลุทุบสถิติรายวัน
หุ้นสหรัฐพุ่งทะลุสถิติรับข่าวดีว่างงานต่ำสุดรอบ 5 ปี กูรูเตือน “ซีเควสเตอร์” ส่อพ่นพิษ
10 มี.ค. 2556

หุ้นสหรัฐพุ่งทะลุสถิติรับข่าวดีว่างงานต่ำสุดรอบ 5 ปี กูรูเตือน “ซีเควสเตอร์” ส่อพ่นพิษ
ดัชนีเฉลี่ยอุตสาหกรรมดาวโจนส์ตลาดสหรัฐ ทุบสถิติตลอดกาลอย่างต่อเนื่อง โดยวันที่ 8 มี.ค. ทะยานทะลุ 14,400 จุด ก่อนปิดตลาดที่ 14,397.07 เพิ่มขึ้น 67.58 จุด หรือ 0.47% เหนือสถิติสูงสุดครั้งก่อนเมื่อปี 2551 เงินเหรียญสหรัฐแข็งค่าขึ้นแตะ 1.3003 เหรียญสหรัฐ เมื่อเทียบกับสกุลยูโร จาก 1.3108 เหรียญสหรัฐ/ยูโร ขานรับตลาดแรงงานที่ฟื้นตัวเกินคาด
ก่อนหน้านี้ กระทรวงแรงงานสหรัฐเผยอัตราว่างงานเดือน ก.พ. ปรับลดอยู่ที่ 7.7% จากระดับ 7.9% ในเดือนก่อน ถือเป็นระดับต่ำที่สุดในรอบ 5 ปี ขณะที่ตัวเลขจ้างงานนอกภาคการเกษตรเพิ่มขึ้น 2.36 แสนตำแหน่ง สูงกว่าที่คาดไว้เพียง 1.65 แสนตำแหน่ง
แนวโน้มตลาดแรงงานที่เริ่มฟื้นตัว จุดกระแสคาดการณ์ว่ามีความเป็นไปได้สูงที่ธนาคารกลางสหรัฐ (เฟด) อาจยุติมาตรการผ่อนปรนเชิงปริมาณรอบ 3 (คิวอี 3) ตามเป้าที่วางไว้ว่าจะอัดฉีดเงินเข้าระบบจนกว่าตลาดแรงงานจะฟื้นตัว
ผลสำรวจความเห็นเจ้าหน้าที่ตลาดวอลสตรีต ส่วนใหญ่มองว่าเฟดจะอัดเงินเข้าระบบเพื่อกระตุ้นเศรษฐกิจต่อไปอย่างน้อยจนถึงสิ้นปีนี้ ขณะที่ราว 11 ใน 17 คนคาดว่าเฟดอาจใช้แผนคิวอี 3 จนถึงปี 2557 เนื่องจากตัวเลขจ้างงานที่ดีขึ้นเพียงเดือนเดียวไม่อาจสรุปได้ว่าสภาพเศรษฐกิจสหรัฐฟื้นตัวแกร่งแล้ว
นักวิเคราะห์มองว่า ตลาดแรงงานเดือน มี.ค. มีแนวโน้มซบเซา เพราะผลจากมาตรการตัดลดงบประมาณภาครัฐอัตโนมัติ (ซีเควสเตอร์) มูลค่า 8.5 หมื่นล้านเหรียญสหรัฐ ที่มีผลตั้งแต่วันที่ 1 มี.ค. คาดว่าอาจทำให้เศรษฐกิจสหรัฐหดตัว 0.5% และมีคนว่างงานเพิ่ม 7.5 แสนตำแหน่ง
วันเดียวกัน ประธานาธิบดีสหรัฐ บารัก โอบามา เรียกร้องให้สภาคองเกรสเห็นชอบให้ผ่อนปรนกฎหมายควบคุมการส่งออกอาวุธยุทโธปกรณ์ ซึ่งถูกบังคับใช้มาตั้งแต่ช่วงสงครามเย็นให้เสรีมากขึ้น เพื่ออำนวยความสะดวกให้เอกชนสหรัฐส่งออกอาวุธไปยังประเทศที่มีความร่วมมือทางการค้า หวังสร้างรายได้ให้รัฐและกระตุ้นการจ้างงาน
ทั้งนี้ ภายใต้กฎหมายส่งออกอาวุธใหม่ สหรัฐตั้งเป้าให้ลดความ|ยุ่งยากในกระบวนการออกใบอนุญาตส่งออกอาวุธชนิดอานุภาพไม่ร้ายแรง โดยกฎหมายดังกล่าวจะมีผลบังคับใช้ภายใน 180 วัน หากสภาคองเกรสไม่มีมติคัดค้านภายใน 30 วัน